Document ID: 32001R1934

Κανονισμός (ΕΚ) αριθ. 1934/2001 της Επιτροπής
της 1ης Οκτωβρίου 2001
για την τροποποίηση του κανονισμού (ΕΚ) αριθ. 296/96 σχετικά με τα στοιχεία που πρέπει να διαβιβάζουν τα κράτη μέλη για τη μηνιαία ανάληψη των δαπανών που χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(1), και ιδίως το άρθρο 5 παράγραφος 3 και το άρθρο 7 παράγραφος 5,
Εκτιμώντας τα ακόλουθα:
(1) Το άρθρο 37 παράγραφος 1 του κανονισμού (ΕΚ) αριθ. 1750/1999 της Επιτροπής, της 23ης Ιουλίου 1999, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)(2), όπως τροποποιήθηκε τελευταία από τον κανονισμό (ΕΚ) αριθ. 1763/2001(3), προβλέπει ότι τα κράτη μέλη διαβιβάζουν στην Επιτροπή, το αργότερο στις 30 Σεπτεμβρίου κάθε έτους, για κάθε έγγραφο προγραμματισμού της αγροτικής ανάπτυξης, την κατάσταση των δαπανών που έχουν πραγματοποιηθεί κατά το τρέχον οικονομικό έτος και των δαπανών που πρόκειται να πραγματοποιηθούν μέχρι το τέλος του ιδίου οικονομικού έτους, καθώς και τις αναθεωρημένες προβλέψεις δαπανών για τα επόμενα οικονομικά έτη μέχρι το τέλος της υπό εξέταση περιόδου προγραμματισμού. Τα απαιτούμενα έγγραφα παρέχουν στην Επιτροπή βασικές πληροφορίες όσον αφορά την εξέλιξη των δαπανών για την αγροτική ανάπτυξη, τόσο όσον αφορά το υπό εξέταση οικονομικό έτος όσο και τα επόμενα έτη, πληροφορίες που μπορούν να χρησιμοποιηθούν για τον προσδιορισμό των προκαταβολών και την κατάρτιση του προϋπολογισμού. Το άρθρο 37 παράγραφος 2 του κανονισμού (ΕΚ) αριθ. 1750/1999 προβλέπει ότι όταν τα έγγραφα που αναφέρονται στο άρθρο 37 παράγραφος 1 είναι ελλιπή ή όταν δεν έχει τηρηθεί η προθεσμία, η Επιτροπή προβαίνει σε μείωση των προκαταβολών κατά την ανάληψη των γεωργικών δαπανών σε προσωρινή και κατ' αποκοπή βάση. Για την εφαρμογή της διάταξης αυτής, θα πρέπει να περιορισθούν οι δημοσιονομικές επιπτώσεις στο οικονομικό έτος το οποίο αφορά η δήλωση δαπανών και να προβλεφθεί η αναστολή της προκαταβολής μόνο για τον μήνα Σεπτέμβριο. Το άρθρο 4 παράγραφος 6 του κανονισμού (ΕΚ) αριθ. 296/96 της Επιτροπής(4), όπως τροποιήθηκε τελευταία από τον κανονισμό (ΕΚ) αριθ. 1577/2001(5), πρέπει συνεπώς να τροποποιηθεί αναλόγως.
(2) Το άρθρο 3 παράγραφος 6 του κανονισμού (ΕΚ) αριθ. 296/96 καθορίζει τα έγγραφα που πρέπει να διαβιβασθούν στην Επιτροπή, το αργότερο την 20ή ημέρα κάθε μήνα, για τον καταλογισμό στον κοινοτικό προϋπολογισμό των δαπανών που έχουν πραγματοποιηθεί στη διάρκεια του προηγούμενου μήνα. Ο εν λόγω φάκελος πρέπει να περιέχει τα δικαιολογητικά των δαπανών σχετικά με τη δημόσια αποθεματοποίηση, που αναφέρονται στο άρθρο 4 παράγραφος 1 του κανονισμού (ΕΟΚ) αριθ. 1883/78 του Συμβουλίου(6), όπως τροποιήθηκε τελευταία από τον κανονισμό (ΕΚ) αριθ. 1259/96(7).
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 296/96 τροποποιείται ως εξής:
1. Στο άρθρο 3 παράγραφος 6 προστίθεται το ακόλουθο στοιχείο δ): "δ) από τα δικαιολογητικά των δαπανών σχετικά με τη δημόσια αποθεματοποίηση που αναφέρονται στο άρθρο 4 παράγραφος 1 του κανονισμού (ΕΟΚ) αριθ. 1883/78."
2. Στο άρθρο 4, η παράγραφος 6 αντικαθίσταται από το ακόλουθο κείμενο: "6. Η Επιτροπή σε περίπτωση που δεν έχει λάβει μέχρι τις 30 Σεπτεμβρίου κάθε έτους τα έγγραφα που προβλέπονται στο άρθρο 37 παράγραφος 1 του κανονισμού (ΕΚ) αριθ. 1750/1999 της Επιτροπής(8) και αφού πρώτα ενημερώσει το ενδιαφερόμενο κράτος μέλος, αναστέλλει τη χορήγηση της προκαταβολής που αφορά τις δαπάνες που έχουν πραγματοποιηθεί σύμφωνα με τον εν λόγω κανονισμό.
Αν η Επιτροπή λάβει τα εν λόγω έγγραφα μεταξύ της 1ης και της 15ης Οκτωβρίου, η χορήγηση της προκαταβολής για τις δαπάνες που έχουν πραγματοποιηθεί σύμφωνα με τον κανονισμό (ΕΚ) αριθ. 1750/1999 για τον Σεπτέμβριο καθυστερεί κατά τον ίδιο αριθμό ημερών με τη διαπιστωθείσα καθυστέρηση.
Αν η Επιτροπή λάβει τα εν λόγω έγγραφα μετά τις 15 Οκτωβρίου, η χορήγηση της προκαταβολής για τις δαπάνες που έχουν πραγματοποιηθεί σύμφωνα με τον κανονισμό (ΕΚ) αριθ. 1750/1999 για τον Σεπτέμβριο αναστέλλεται μέχρι την προκαταβολή για τις δαπάνες του Οκτωβρίου."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Οκτωβρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Οκτωβρίου 2001.

Labels: 12
2
15